Správa zo zahraničnej pracovnej cesty 

1. Účastník ZPC:

Titul, meno a priezvisko:   	Mgr. Veronika Paľková
Pracovisko:                         	OOPVZ ORP SŠFEÚ, MŠVVaŠ SR, Stromová 1, 813 30 Bratislava
Pracovné zaradenie:         	hlavný štátny radca
Funkcia:			vedúca oddelenia
Znalosť jazykov:                	AJ, FJ

Titul, meno a priezvisko:   	Mgr. Slavka Lukáčová
Pracovisko:                         	OOPVZ ORP SŠFEÚ, MŠVVaŠ SR, Stromová 1, 813 30 Bratislava
Pracovné zaradenie:         	hlavný štátny radca
Funkcia:			manažér programovania
Znalosť jazykov:                	AJ, FJ

2. Zahraničná pracovná cesta:

Štát:                                     	Cyprus 
Mesto:                                 	Larnaka  
Vykonaná v dňoch:             	02.05. – 05.05.2012
Prijímajúca organizácia:    	Ministerstvo práce a sociálneho poistenia, Cyprus
Účel cesty:                   	Účasť na konferencii „Európska sieť pre oblasť nezamestnanosti mladých“.
Spôsob financovania:          	Stravné hradilo MŠVVaŠ SR. Cestovné a ubytovné hradila prijímajúca strana.

3. Rámcový program pobytu:

02.05.2012	07:30		Odchod z Bratislavy
	14:30		Príchod do Larnaky, Cyprus
	18:00		Registrácia na konferenciu

03.05.2012	09:00 – 17:00	Účasť na konferencii „Európska sieť pre oblasť nezamestnanosti mladých“

04.05.2012	09:00 – 13:00	Účasť na konferencii „Európska sieť pre oblasť nezamestnanosti mladých“   			

05.05.2012	06:25		Odchod z Larnaky
	10:30		Príchod do Bratislavy	

4. Stručný priebeh rokovaní, resp. študijného pobytu:
1. Konferencia „Európska sieť pre oblasť nezamestnanosti mladých“ 03.05.2012
Konferenciu otvorila úvodným slovom ministerka práce a sociálneho poistenia, p. Soteroulla Charalambous. Uviedla, že cieľom konferencie je prezentovať hlavné zistenia a odporúčania, ktoré vzišli z práce európskej siete pre oblasť nezamestnanosti mladých („European network on youth unemployment – ENYE“). V súčasnosti je nezamestnaných 7,5 milióna mladých vo veku od 15-24 rokov. Je preto potrebné prijímať opatrenia, ktoré zabránia predčasnému ukončovania školskej dochádzky a zároveň rozvíjať zručnosti napomáhajúce uplatneniu na trhu práce, resp. získania prvého zamestnania. ENYE sa orientovala na 3 oblasti:  podnikanie, vzdelávanie a mobilita. Jednotlivým oblastiam a hlavným zisteniam sa bude venovať samotná konferencia. Na záver ešte informovala zúčastnených, že Cyprus od nového školského roku zavádza nový model učňovstva. Cyperské predsedníctvo sa v druhej polovici roku plánuje vo zvýšenej miere venovať práce problematike nezamestnanosti mladých. 
Nasledoval video odkaz európskeho komisára pre zamestnanosť, sociálne veci a inklúziu Laszló Ándora. Ten hovoril o riziku straty jednej generácie a o iniciatíve EK, ktorá bola v tomto smere spustená (Youth opportunities Initiative – Iniciatíva príležitostí pre mladých). Spomenul predbežnú správu, ktorá bola prijatá posledný aprílový týždeň a ktorá sumarizuje čo sa zatiaľ dosiahlo. Takisto hovoril o budúcom programovom období, o tom ako sa toto úsilie pretransformovalo do návrhov tematických cieľov 8 až 11 a im zodpovedajúcim investičným prioritám. 
S predstavením samotnej siete (ENYE) následne vystúpil Kyprianos Nicolaides z cyperského oddelenia pre ESF, ktoré zároveň slúžilo aj sekretariát celej siete. Uviedol, že počas výmenného pobytu v roku 2007 v Limassole (Cyprus) bolo ako jedno z odporúčaní uvedené vytvorenie siete  pre oblasť nezamestnanosti mladých. Iniciatívu v tomto smere prevzal Cyprus a Grécko. V Novembri 2008 podali žiadosť v rámci výzvy EK. Okrem nich sa zapojilo aj Belgicko, Flámsko, Taliansko, Nemecko, Litva a Španielsko (neskôr sa pridalo Švédsko). Cieľom projektu bolo identifikovať príklady dobrej praxe prostredníctvom štúdií a vytvoriť spoločný referenčný rámec. Projekt bol schválený s rozpočtom 477 735 € a začal sa realizovať 1. júla 2009. Organizačne mal 3 zložky: sekretariát, pracovné skupiny a riadiaci výbor. Pracovné skupiny boli pre už spomínané 3 oblasti: podnikanie, vzdelávanie a mobilita. Výstupmi projektu sú 3 štúdie (pre každú oblasť), 1 záverečná správa, vytvorený spoločný referenčný rámec, spustená webstránka www.youthemploymentnet.eu a vykonané hodnotenie tohto projektu.
Následne stručne uviedol jednotlivé oblasti, ktorým sa potom účastníci mohli bližšie venovať v rámci workshopov, ktoré nasledovali.
Podnikanie – špecifickým cieľom bolo vytvorenie tzv. profilu mladého podnikateľa. Za týmto cieľom bola vykonaná štúdia, počas ktorej boli preskúmané jednotlivé národné politiky, boli identifikované nástroje a procesy, ktoré prispievajú resp. napomáhajú k vytvoreniu takého profilu a takisto boli identifikované aj úspešné príklady jednotlivcov. 
Zdôraznil najmä individuálny prístup k ľudom, ktorí sa snažia stať podnikateľmi, nakoľko každý má inú štartovaciu líniu (iné absolvované vzdelanie, iné typy prekážok, ktoré mu bránia v rozvoji, atď.) 2 príklady dobrej praxe, ktoré budú prezentované na workshope budú z Írska a Nemecka. 
Vzdelávanie a poradenstvo – cieľom bolo identifikovať dobrú prax v oblasti kariérového poradenstva. V rámci štúdie „od stola“ bolo obsiahnutých 8 členských štátov a ich systémy poradenstva, nasledovala študijná návšteva v Dánsku a bol vytvorený referenčný rámec.
Mobilita -  cieľom tejto oblasti je zvýšiť zamestnateľnosť. Skúsenosť vycestovania zvyšuje sebavedomie účastníka, ktorý má potom vyššiu vieru vo vlastné schopnosti. Hovorilo sa o 3 typoch mobility: vzdelávacia (cez programy Leonardo, Erazmus, Comenius), občianska ( za účelom mať viac aktívnejších občanov) a mobilita pre lepšiu zamestnateľnosť (vytvárať lepšie podmienky pre zamestnanosť cez bilaterálne/ multilaterálne dohody s podnikmi/ organizáciami). Prekážky sú väčšinou jazykového charakteru, príp. neexistuje dostatočná finančná podpora alebo je na príčine nedostatok informácií. Riešením je vytváranie zdieľaných centier služieb (tzv. „1-stop shop“, ktoré pokryjú všetky aspekty pre túto oblasť). Takisto sa odporúča posilniť väzby medzi vzdelávaním a oblasťou podnikania.
Workshop pre oblasť vzdelávania a poradenstva:
E-poradenstvo v Dánsku – v roku 2010 bol prijatý dánskym parlamentom nový zákon, ktorého súčasťou bolo aj e-poradenstvo. Projekt bol spustený v roku 2011. Do dátumu konania konferencie portál využilo 100, 000 ľudí. Cieľom je koncentrovať sa na mladých ľudí so špeciálnymi potrebami poradenstva. V rámci tohto projektu, ktorý je súčasťou dánskeho ministerstva školstva a detí pracuje 35 poradcov, z toho 12 na plný úväzok v Kodani a 23 je na polovičný úväzok rozmiestnených po celej krajine.
Napriek tomu, že cieľom bolo poskytnúť poradenstvo najmä vekovej skupine medzi 13-25 rokov, reálne je najväčší dopyt zo strany 18-30 ročných, ktorí sa pýtajú na ďalšie vzdelávanie. Poradenstvo funguje prostredníctvom rôznych médií, možno ich kontaktovať telefonicky, prostredníctvom chatu (najvyužívanejšia forma), sms (najmenej využívané) alebo cez FB stránku. Dôležitá je najmä krátka doba na odozvu na dopyt, pokiaľ využívatelia týchto služieb musia dlho čakať na odpoveď, klesá ich záujem.
AIKOS – Vaino Brazdeikis z Litvy prezentoval informačno-poradenský systém AIKOS, ktorý bol spustený v roku 2008 za pomoci štrukturálnych fondov EÚ. Cieľom je sprostredkovávať informácie o štúdiu a vzdelávaní. (http://www.aikos.smm.lt/) Vzdelávacie programy je možné vyhľadávať podľa rôznych kritérií. 
Ako posledný prezentoval Pedro Aguilera projekt Conecta joven – ide o zapojenie o skupín ohrozených vylúčením, t.j. mladých ľudí a seniorov, pričom mladí ľudia učia seniorov prácu s IKT. Na jednej strane si mladí ľudia zvyšujú svoje kompetencie, schopnosť „lektorovať“ a seniori učia narábať s IT. 
Workshop pre oblasť mobility mladých:
Projekt Iter –  švédsky projekt spolufinancovaný z ESF, do ktorého je zapojených 25 nezamestnaných mladých ľudí vo veku 18 -24 rokov prevažne z problémového prostredia (nedokončená škola, problémy s drogami, neúplné rodiny). V rámci projektu má každý mladý človek kontaktnú osobu – „poradcu“, ktorý sa venuje výlučne len jemu a poskytuje mu mentoring pred jeho pracovným dobrovoľníckym pobytom v zahraničí, počas neho ako aj po jeho ukončení. Pred pobytom v zahraničí majú mladí napr. možnosť jazykového kurzu. Stretnutia s poradcom sa väčšinou zúčastňuje aj rodič, čo je aj jedným z predpokladov úspechu starostlivosti o mladých nezamestnaných. Po návrate z pobytu v zahraničí sa mobility vyhodnocujú a navrhujú sa aj ďalšie kroky napr. aj rôzne formy terapie. Mladí ľudia sa vracajú zo zahraničia sebavedomejší, samostatnejší a priebojnejší. 90% z nich si našlo aj prácu.  Pri hľadaní mladých ľudí spolupracoval prijímateľ projektu aj s úradmi práce.
Regionálna politika pre mobilitu mladých – predstavenie regionálneho programu ESF z Toskánska v Taliansku, ktorý má vyčlenenú osobitnú prioritnú os zameranú na transnacionalitu a medziregionálnu mobilitu. Mobilita v rámci tohto programu sa zameriava na rôzne cieľové skupiny – od žiakov, učňov až po vysokoškolákov či nezamestnaných. Toskánsko má uzavreté bilaterálne dohody s 9 európskymi regiónmi, do ktorých sú cieľové skupiny vysielané. Sú to prevažne regióny v Španielsku, Nemecku a Veľkej Británii. Čo sa týka sektorov mobility, táto sa prevažne zameriava na oblasť turizmu a hotelierstva. Je však možné poskytovať aj „individuálnu“ mobilitu pre nezamestnaných mladých ľudí do 35 rokov, čiže poskytnúť finančné prostriedky na štúdium v zahraničí. Zaujímavým príkladom mobility bola mobilita vyštudovaných inžinierov z automobilového priemyslu, ktorých nebol pracovný trh v Toskánsku schopný absorbovať kvôli pretrvávajúcej finančnej kríze a preto boli vyslaní do Nemecka, kde naopak mali nedostatok odborníkov. Na otázku ako riešia problém s nedostatkom spoločností zapájajúcich sa do mobility, odpovedal prezentujúci, že rokujú priamo s regionálnymi zväzmi a asociáciami združujúcimi konkrétne povolania. Za účelmo motivácie mladých preplácajú aj návštevy múzeí či výstav.   
IdA – Integrácia prostredníctvom výmeny – nemecký projekt mobility pre ľudí znevýhodnených na trhu práce, ktorých priemerný vek je 23,5 roka a 40% z nich má dosiahnuté maximálne nižšie stredné vzdelanie. Projekt sa realizuje v rámci federálneho operačného programu pre ESF a do projektu sú zapojení aj úrady práce či agentúry.
Po obednej pauze nasledovala Anna Xinistery, ktorá prezentovala referenčný rámec ENYE. Vo svojej prezentácii rozobrala jednotlivé piliere vrátane záverov a odporúčaní:
Podnikanie – mala by sa zvýšiť jeho akceptácia keďže je to dobrý zdroj príjmov pre mladú generáciu, napomáha revitalizácii miestnej komunity, vytvára pracovné miesta pre SZČO a iných a pomáha vrátiť naspäť marginalizovanú mládež. Na základe skúseností s dobrou praxou zhrnula faktory úspechu:
-	Orientácia na mládež – intervencie sú pro klientsky orientované čo sa týka cieľov, procesov aj produktov
-	Jasná stratégia
-	Podpora mládežníckej kreativity a ambícií
-	Zacielená podpora, najmä na lokálnej úrovni
-	Merateľnosť výstupov
-	Trvalá udržateľnosť
Závery:
-	Je potrebné koordinovať aktivity/intervencie jednotlivých subjektov, dokonca aj samotných riaditeľstiev EK (najmä DG Entreprise and Industry a DG Education and Culture).
-	Programy pre mládež by mali brať do úvahy rozdielne schopnosti rozličných mládežníckych skupín a ich dopad na ich schopnosť založiť a viesť podnik.
-	Je potrebné zlepšovať kvalitu vzdelávania pre oblasť podnikateľskej mládeže.
-	Je potrebné vytvoriť programy alebo projekty, ktoré by poskytovali integrovanú podporu mladým podnikateľom.
Kľúčové faktory úspechu pre programy podnikania mladých:
-	Povedomie – je potrebné zlepšiť postoje voči kreatívnemu podnikaniu
-	Zapojenie – treba propagovať hodnotu podnikania vo vytváraní príležitostí a rozvoja mladých ľudí
-	Posilnenie – mladým ľuďom treba poskytnúť vzdelávacie možnosti
-	Vybavenie – mladých ľudí treba podporovať vo vytváraní vlastných podnikateľských aktivít
-	Sieťovanie – je potrebné vymieňať si skúsenosti a podporovať spoluprácu

Vzdelávania a poradenstvo – hlavné zistenia:
-	Poradcovia nie sú dostatočne oboznámení so širším teoretickým rámcom poradenstva, je potrebné zahrnúť túto oblasť do ich vzdelávania
-	Rastie potreba vzdelávania poradcov v celej Európe – bol identifikovaný rozdiel vo vzdelávaní, resp. zručnostiach poradcov pracujúcich vo vzdelávacom sektore a v sektore pracovného trhu
-	Poradcovia by mali podporovať mobilitu a podnikanie. Mobilita zvyšuje šance na zamestnanie mladých ľudí, ale poradcovia nemajú bežne vo svojej „ponuke služieb“
-	Prekrývanie projektov pre oblasť poradenstva v rámci Európy – vytvorenie kariérnych poradenských služieb je zvyčajne financované v rámci ministerstiev školstva a často s pomocou ESF zdrojov, dochádza k vytváraniu podobných projektov, čiže jednotlivé pracovné skupiny nemajú informácie o práci svojich kolegov v okolitých európskych štátoch – odporúča sa viac spolupracovať a vymieňať si skúsenosti v rámci regiónu/Európy

Kľúčové faktory úspechu :
-	Poradenstvo musí byť založené na dôkazoch (musí existovať prepojenie medzi oblasťou vzdelávania a zamestnania)
-	Personalizované poradenstvo môže napomôcť mladým ľuďom k vysokým výkonom – projekty, ktoré pomôžu mladým ľuďom zmeniť chápanie vlastnej osoby pozitívnejším smerom, čo je významným motivačným prvkom
-	Moderné, pro-klientsky orientované poradenské služby sú atraktívne pre mladých ľudí

Mobilita
Kľúčové faktory úspechu:
-	Všeobecné: zahrnúť názory mládeže do prípravy a evaluácie programov, previazať programy s miestnymi ekonomickými a rozvojovými prioritami, zvýšiť kvalitu prostredníctvom spätnej väzby.
-	Efektívnosť: dostupnosť informácií pre mladých aj pre ich potenciálnych zamestnávateľov, adekvátne finančné prostriedky pre účastníkov rôznych programov, rozvoj jazykových schopností, zníženie byrokracie.
-	Využívanie skúseností: zachytiť skúsenosti, ktoré mladí ľudia získali pobytom v zahraničí, vytvoriť partnerské platformy, ktoré by uľahčili vyhľadávanie partnerov v zahraničí.
-	Mobilita znevýhodnených mladých ľudí – zvýšiť pozornosť a snahy mobilizovať aj znevýhodnené skupiny, dodatočné finančné prostriedky vyčlenené na sprevádzanie takýchto skupín mladých ľudí, kontinuita, stabilná štruktúra a monitorovanie medzinárodných partnerstiev.

Všeobecné závery (pre všetky oblasti):
-	Názory mládeže treba brať do úvahy už v ranom štádiu tvorby programov
-	Vo väčšine prípadov chýbajú vytvorené štandardy, profily, nástroje  a hodnotiace procedúry výstupov
-	Existuje nadbytok rôznych politík a praktík, bez existencie nejakého referenčného bodu alebo dobrej praxe. V rámci projektu ENYE bolo pripravených niekoľko podkladových štúdií, ktoré zhrňujú príklady dobrej praxe v jednotlivých oblastiach

Odporúčania pre ďalšie programové obdobie:
-	ESF a ERDF by mali komplementárne spolupracovať s cieľom zlepšenia zamestnanosti mládeže
-	Operačné programy ESF v novom období by mali byť viac zamerané na partnerstvo – treba zapájať kľúčových aktérov do tvorby programov zamestnanosti mladých
-	Treba zaistiť koherentný a integrovaný prístup – integrovaný prístup je dôležitý pretože je flexibilný, prispôsobiteľný na potreby jednotlivca a orientovaný na klienta
-	Podporovať vzdelávacie mobility pre mladých v rámci transnacionálneho ESF – v programovom období 2014-2020 je potrebné otvoriť ESF  explicitne pre transnacionálnu mobilitu znevýhodnených mladých ľudí.
Ďalšou v poradí bola Sophie Falier z DG EMPL s prezentáciou o Iniciatíve EK k možnostiam pre mladých ľudí (Youth opportunuties initiative).
Túto iniciatívu spustila EK v nadväznosti na alarmujúce čísla v oblasti nezamestnanosti mladých, ktorá sa v januári 2012 pohybovala v priemere na 22,4%, čo v reálne znamená 5,5 milióna nezamestnaných ľudí. Cieľom tejto iniciatívy je buď vrátiť mladých ľudí do škôl alebo vzdelávacích centier alebo im zaistiť získanie prvého zamestnania. ESF by v tomto kontexte mal podporovať učňovstvo/odborný výcvik a podporovať schémy pre zakladanie podnikov zo strany mladých ľudí. 
V apríli vyšla predbežná správa, v júni 2012 by mala Rada schváliť špecifické národné odporúčania na rok 2012 a v decembri pôjde do Rady návrh Odporúčaní. Viac na http://ec.europa.eu/social/main.jsp?catId=1006. 
Následne Dr. Anastasios Vassiliades prezentoval Profil mladého podnikateľa. Základný problém je, že nezamestnanosť mladých dvakrát prevyšuje priemernú nezamestnanosť, pričom len 4% podnikateľov v EÚ sú mladí ľudia. Otázne je, čo robí podnikateľa úspešným? Za týmto cieľom sa rozhodli vytvoriť profil úspešného podnikateľa, ktorého tvorba zahŕňala kvalitatívny a kvantitatívny prieskum a zapojených bolo 96 osôb-úspešných podnikateľov z celej EÚ.  
Ďalej nasledovali prezentácie integračných snáh v rámci 3 sietí podporovaných z EÚ fondov: ENYE, COPIE  a ENSPIRE.
ENYE prezentovala Tina Orfanidou, COPIE Bettina Reuter a ENSPIRE Mie Jorgensten. 
COPIE je skratka Community of practice on inclusive entreprenuership, bola založená v roku 2009 ako ESF vzdelávacia komunita. Cieľom je predstaviť podnikanie ako prirodzenú možnosť výberu. Partnermi v rámci COPIE sú aj Rakúsko, Česká republika, Litva, Flámsko a Španielsko (www.cop-ie.eu).
ENSPIRE – podľa prieskumu eurobarometra v rokoch 2007/2008 sa znižuje počet Európanov, ktorí sa rozhodnú byť podnikateľom. Cieľom je teda tvoriť podnikateľského ducha. Každý partner v rámci tejto siete najprv skúmal podmienky vo svojej krajine (možnosti pre podnikanie), následne došlo k výmene skúsenosti a boli vytvorené odporúčania, resp. ich tvorba teraz prebieha, následne sa uskutoční pilotný test, kde sa bude testovať prenos identifikovanej  dobrej praxe do iných krajín (transferovateľnosť) (www.enspire.eu).
 
Konferencia „Európska sieť pre oblasť nezamestnanosti mladých“ 04.05.2012

Druhý deň konferencie začal plenárnym zasadnutím na tému prípravy operačného programu v ďalšom programovom období. Debaty sa zúčastnili Alexandros Alexandrou z cyperského oddelenia pre ESF, Louis Vevloet z flámskeho oddelenia pre ESF a Angus Grey z Veľkej Británie. 
Prví dvaja národní zástupcovia hovorili najmä o zapojení partnerov pri príprave operačného programu, zástupca Veľkej Británie hovoril o tom, že v programovom období 2014-2020 by sa chceli zamerať najmä na najviac znevýhodnené osoby a podporovať aj podnikanie (komplementárne k ERDF).
V ďalšom bode vystúpila trojica cyperských študentov, ktorí sa zúčastnili rôznych programov mobilít a porozprávali o svojej skúsenosti s takouto aktivitou. Ich ohlas na účasť v rôznych programoch bola pozitívna, prvá prezentujúca Paraskevi Papaloizou poukázala na to, že poradenské služby sú pomerne drahé a nemajú dostatočnú publicitu. Christos Xiourouppas hovoril o svojej skúsenosti z pohľadu znevýhodnenej (postihnutej) osoby. 
Následne vystúpil hodnotiteľ, Manolis Tsantakis, ktorý vykonal hodnotenie siete ENYE. Ako nevýhodu, ale určité „mínus“ videl počet zapojených krajín (počet mohol byť vyšší). Takisto vyhodnotil, že miera zapojenia jednotlivých partnerov bola rôzna. 
V poslednom bode sa zhrnuli závery z paralelných workshopov, ktoré sa konali predošlý deň (obsah workshopov, ktorých sa zúčastnili účastníci ZPC sú popísané vyššie). 

5. Odporúčané závery:

Naďalej sa aktívne zúčastňovať obdobných konferencií venovaných vzdelávaniu a aktuálnym iniciatívam EK.

Z:   SŠFEÚ                                                                                           T: priebežne  
                                 
6.   Prehľad prinesenej dokumentácie a miesto jej uloženia

Dokumentácia prinesená zo ZPC je k dispozícii u účastníka ZPC Mgr. Veroniky Paľkovej a Mgr. Slavky Lukáčovej. 
Správa zo ZPC je zverejnená na internetovej stránke MŠVVaŠ SR a v rámci odboru riadenia programov, oddelenia pre operačný program Vzdelávanie je správa zverejnená v rámci zdieľaného adresára odboru.

7.   Osobitne vyhodnotený očakávaný prínos ZPC
Poznatky a informácie získané z konferencie budú využité pri ďalšej práci SŠFEÚ v oblasti podpory zamestnateľnosti mladých (najmä v oblasti vzdelávania a mobilít), nakoľko ide o aktuálnu iniciatívu EK a vzhľadom na skutočnosť, že SR patrí ku krajinám s najvyššou nezamestnanosťou mladých ľudí. Rovnako tieto poznatky využije SŠFEÚ pri negociáciách k legislatívnym dokumentom týkajúcich sa programového obdobia 2014-2020 ako aj pri následnej tvorbe operačného programu zameraného na oblasť vzdelávania.
8.    Spôsob zverejnenia výsledkov ZPC, prenos získaných informácií

Výsledky ZPC budú prezentované na najbližšej porade oddelenia pre OPV.

Súhlasím so zverejnením správy na internete.

Správu vypracoval: 

Mgr. Veronika Paľková

Mgr. Slavka Lukáčová 

Dátum: 25.05.2012

So správou súhlasí: 

Mgr. Veronika Paľková, VOOPVZ 

RNDr. Dušan Hudec, RORP

Správu schválil: 

Mgr. Roderik Klinda, GR SŠFEÚ